Kolumni: Sukupuoli ei ole kiinni muista

Niki Rajalampi Niki Rajalampi

toimitus

Nuorten keskuudessa muiden sukupuolen määrittelemättä jättäminen on paljon yleisempää kuin mitä se on muilla ikäluokilla. Nuoret arvostavat muita paremmin erilaisuutta, ja se saattaa olla yksi syy, miksi näin on. Nuoret kuitenkin selviytyvät ainakin omasta mielestäni hyvin, vaikka eivät muiden sukupuolta määrittelekään muiden puolesta. Vanhempien ihmisten tulisi ottaa nuorista mallia.

Itse käytän päivittäin puheessani sukupuolineutraalia kieltä. Tämä johtuu siitä, etten koe tarvetta määritellä muiden sukupuolia. Suhtautumiseni sukupuoleen on muutenkin hyvin vapaamielinen, ja koen sukupuolen olevan todella kokemuspohjaista, ei niinkään sitä, mitä housuista löytyy.

Suhtautumiseeni sukupuoleen on vaikuttanut vahvasti moni läheinen ystäväni, jotka kokevat sukupuolensa muuksi kuin mitä he biologisesti ajateltuna ovat. Osa ei ulkoisesti eroa biologisesta sukupuolestaan, ja näin heidät usein oletetaankin mieheksi tai naiseksi, vaikka näin ei välttämättä ole. Koska ihmiset eivät voi tietää toisten kokemuksia omasta sukupuolestaan, on mielestäni turha lähteä määrittelemään muita.

Pitää kuitenkin muistaa, että nuorissa on tulevaisuus, joten tulevaisuudessa ihmisten sukupuolella ei välttämättä olisi enää mitään väliä eikä sitä määriteltäisi yksilön ulkopuoliselta taholta. Sukupuoli on kuitenkin yksilöllinen kokemus eikä muilla ole oikeutta määrätä sitä, miten yksilö kokee oman sukupuolensa. Sukupuoli-identiteetti alkaa muodostua jo lapsuudessa, joten on hyvä, jos kasvatus on sukupuolisensitiivistä, jotta lapsi saa kehittyä oman kokemuksensa mukaisesti. Positiivista kehitystä on yhteiskunnan tasolla jo tapahtunut. Yhteiskunnasta on tulossa askel askeleelta sukupuolineutraali.

Sukupuolineutraaliudella on kuitenkin negatiivinen leima, ja se koetaan turhaksi hienosäädöksi. Negatiiviset asenteet johtuvat usein ennakkoluuloista, jotka kohdistuvat niihin ihmisiin, jotka kokevat itsensä muuksi kuin mitä biologisesti alkujaan ovat. Ennakkoluulot lähtevät keskustelemalla rohkeasti sellaisten henkilöiden kanssa, joihin niitä kohdistuu. Vaikka itsellään ei koskaan vahvoja ennakkoluuloja ollut, on heidän kanssaan keskusteleminen ja ystävystyminen avannut silmäni ja auttanut ymmärtämään maailmaa paremmin heidän näkökulmastaan.

Niki Rajalampi

Kirjoittaja on Turun klassillisen lukion opiskelija.